Обединена българска банка

„Обединена българска банка“ АД (ОББ) е българска банка със седалище в София. ОББ е една от водещите български търговски банки. Тя е първият най-мащабен проект за банкова консолидация в България, осъществен чрез сливането на 22 държавни търговски банки в цялата страна. Банката е учредена на 30 септември 1992 г. Към 30 юни 2021 година банката има активи за 13,6 млрд. лв. и собствен капитал 1,54 млрд. лв.
Банката е учредена на 30 септември 1992 г. посредством преобразуване на 22 български регионални търговски банки – Ботевградска ТБ АД, Врачанска ТБ АД, Габровска ТБ АД, ТБ „Доверие“ АД, ТБ „Елхово“ АД, ТБ „Искър“ АД, Кърджалийска ТБ АД, Ловешка ТБ АД, Михайловградска ТБ АД, Новозагорска ТБ АД, Пазарджишка ТБ АД, Пернишка ТБ АД, Пещерска ТБ АД, Плевенска ТБ АД, Поповска ТБ АД, Русенска ТБ АД, Самоковска ТБ АД, Сливенска ТБ АД, ТБ „Стройбанк“ АД, Търговищка ТБ АД, Хасковска ТБ АД и Шуменска ТБ.
ОББ е първият и най-мащабен консолидационен проект в българския банков сектор.
През 1997 г. е закупена от консорциум между Европейската банка за възстановяване и развитие (ЕБВР), Булбанк и финансовата компания Опенхаймер и така става първата приватизирана държавна банка в България.
На 20 юли 2000 г. Булбанк АД, Си Ай Би Си Уърлд Маркетс Корп. (новото наименование на Опенхаймер Корп.), Джодрел Ентърпрайзес и ЕБВР продават на Националната банка на Гърция (НБГ) общо 68 289 905 броя акции. След тази сделка НБГ става мажоритарен акционер на ОББ с 89,9% акционерно участие, а ЕБВР си запазва 10% акционерно участие.
През 2002 г. ЕБВР продава на НБГ и запазените 10%, с които НБГ става основен акционер с 99,9% акционерно участие. Новият собственик запазва името и дейността на банката и продължава да я развива като универсална.
През 2017 г. белгийската банково-застрахователна група KBC Груп придобива ОББ от Националната банка на Гърция. След предстоящото обединение между СИБАНК и ОББ новата обединена банка ОББ ще бъде третата най-голяма банка в България по отношение на активи от около 5.1 млрд. евро, с пазарен дял от приблизително 11%.
Заедно, СИБАНК, ОББ и дъщерните ѝ дружества, и ДЗИ ще се превърнат в най-голямата банково-застрахователна група в България, един от основните пазари за КВС Груп. Вследствие на това КВС Груп ще стане активна и на лизинговия пазар, а също и на пазара на управление на активи и факторинг в България, като ще предлага на своите клиенти пълния набор от финансови услуги.
ОББ притежава пълен банков лиценз за извършване на банкови и финансови операции в страната и в чужбина.
Общ капитал: 1 164 878 лв. на индивидуална база и 1 170 937 лв. на консолидирана база (към 31 декември 2014 г.).
Регистриран акционерен капитал: 75 964 082 лв. (към 31 декември 2014 г.).
Акционерният капитал на банката е разпределен в 75 964 082 броя обикновени поименни акции с право на глас, всяка от които с номинална стойност 1 лев.
Основен акционер до 13 юни 2017 г. в Обединена българска банка е Националната банка на Гърция с 99,9% акционерно участие (National Bank of Greece, NBG). след тази дата с 99,9% белгийската банково-застрахователна група Ка Бе Се Груп.
ОББ има установени кореспондентски отношения с 849 банки в 91 страни, както и с 31 банки и чуждестранни клонове на финансови институции в България. ОББ поддържа 23 кореспондентски сметки в дванадесет валути.
Банката има над 210 структурни единици в цялата страна, в основните градове, както и в градове с икономически потенциал.
Айтос, Асеновград, Банско, Батак, Белене, Белово, Белоградчик, Берковица, Благоевград, Ботевград, Бургас, Бяла, Бяла Слатина, Варна, Велики Преслав, Велико Търново, Велинград, Видин, Враца, Вършец, Габрово, Горна Оряховица, Гоце Делчев, Две могили, Димитровград, Добрич, Дряново, Дулово, Дупница, Елин Пелин, Елхово, Ивайловград, Исперих, Ихтиман, Казанлък, Карлово, Карнобат, Каспичан, Козлодуй, Костинброд, Кула, Кърджали, Кюстендил, Левски, Ловеч, Лом, Любимец, Мездра, Момчилград, Монтана, Несебър, Нова Загора, Нови пазар, Омуртаг, Оряхово, Павликени, Пазарджик, Панагюрище, Перник, Петрич, Пещера, Пирдоп, Плевен, Пловдив, Поморие, Попово, Приморско, Раднево, Радомир, Разград, Разлог, Раковски, Русе, Самоков, Сандански, Свиленград, Свищов, Своге, Севлиево, Силистра, Сливен, Смолян, Созопол, София, Стара Загора, Тетевен, Троян, Трявна, Търговище, Харманли, Хасково, Червен бряг, Чирпан, Шумен, Ямбол
ОББ е първата банка с пълен лиценз на EUROPAY International, което позволява още през 1996 г. за първи път в България изградената и работеща мрежа от 60 банкомата да бъде отворена за международно приемане на дебитни карти Maestro/Cirrus и кредитни карти Eurocard/MasterCard на чуждестранни издатели. Този важен етап от развитието на разплащателната индустрия с карти в България е специално отбелязан на пресконференция, състояла се на 28 януари 1997 г. в СТЦ Интерпред в София. Инсталираният и работещ там банкомат е осветен и остава в историята като първият международен банкомат в България.
През 1997 г. ОББ е първата българска банка, която е лицензирана да отвори всички свои терминални устройства АТМ за международно акцептиране на Visa, Visa Electron и Plus карти, както и за всички продукти на JCB International. Така устройствата на ОББ стават достъпни за по-голям брой чужди картодържатели, притежаващи карти на Europay, Visa и JCB.
През 1997 г. стартира електронен канал, базиран на PC-платформа и предназначен само за корпоративни клиенти. С помощта на отдалеченото РС-банкиране (DOS версия) клиентите получават възможност да следят и да управляват финансовите си средства от собствените си офиси.
От 1998 г. ОББ е оторизиран представител на Western Union за България. Western Union е световен лидер в сферата на паричните преводи с 500 000 броя локации, чрез които предоставя своите финансови услуги в цял свят.
През 1999 г. банката предлага телефонно банкиране за всички свои бизнес и индивидуални клиенти. Това им позволява да получават актуална банкова информация по телефон, факс или e-mail, както и да извършват по телефона банкови операции, без да е необходимо да посещават банков клон.
2000 г. е повратна за развитието на клоновата мрежа на ОББ – внедрява се централизирана система за банкиране на дребно (retail banking system). Изборът е TEMENOS GLOBUS, която осигурява цялостна интеграция между операции на банкирането на дребно, междубанкови операции (wholesale) и инвестиционното банкиране.
През 2001 г. стартира проект за реорганизация на клоновата мрежа на ОББ. Интегрираната система за банкиране в реално време GLOBUS е внедрена в цялата клонова мрежа (106 клона) на ОББ за по-малко от 6 месеца през 2002 г. На практика с това приключва процесът на консолидация, започнат 10 години по-рано.
През 2002 г. ОББ въвежда нова система за банкиране в реално време и собствена картова система. Това осигурява необходимата независимост на банката в предлагането на допълнителни нови услуги.
От есента на 2002 г. ОББ предлага на българския пазар съвременни алтернативни канали за банкиране като интернет и телефонно банкиране. По същото време банката стартира и проект за продажби през трети страни, като започва бизнеса първо с „Метро“ и „Технополис“. Съвместно с „Метро“ през октомври 2002 г. започва и предлагането на „незабавни кредити“, без гаранти, в рамките на 1 час.
2003 г. е преломна в развитието на банкирането на дребно в ОББ. Банката навлиза в нови пазарни сегменти, предлагайки актуални продукти посредством съвременни банкови технологии и високо качество на обслужване.
През януари 2003 г. ОББ предлага на пазара нов продукт – револвираща кредитна карта VISA Classic и EC/MC Standard. Кредитната карта е без гаранционен депозит и блокирани суми. През юли са продадени първите кредити по телефона като нов канал за стимулиране на продажбите на кредити и кредитни карти. С цел удовлетворяване на различните очаквания на своите клиенти банката внедрява метод за продажба на револвиращи кредитни карти MasterCard и Visa посредством телефонна компания, като част от интегрираната мултиканална бизнес стратегия на банката, която включва клонова мрежа, телепродажби и търговци.
През октомври 2004 г. ОББ въвежда покупката на вноски по кредитните карти. Основното предимство на тези продукти се състои в това, че молбата на клиента се разглежда в рамките на минути и издадената кредитна карта може да бъде използвана за последващи плащания или за теглене на пари в брой.
През 2005 г. ОББ предлага на пазара първата в България ко-брандирана кредитна карта GLOBUL – ОББ, осигуряваща възможност за плащане на покупки на вноски (лихвени и безлихвени) по кредитни карти.
От 20 септември 2005 г. ОББ пуска на пазара револвиращ потребителски кредит, средствата по който са достъпни посредством банкова карта. Отворен кредит (ОК) на ОББ осигурява на кредитополучателите непрекъснат достъп до финансови средства.
В началото на 2006 г. ОББ стартира проект за органичен растеж и модернизация на клоновата мрежа. През същата година ОББ се фокусира и върху изграждането на организационна култура, която създава условия за разрастване на бизнеса. Съвместно с консултантския екип на „Делойт България“ е разработен и стартиран проект „SocHRat“ за трансформация в управлението на човешките ресурси в ОББ за периода 2006 – 2008 г., базиран на най-добрите практики и световни стандарти.
Отново през 2006 г. ОББ основа съвместно с гръцката застрахователна компания Ethniki и американската AIG, две смесени дружества – живото- и общо-застрахователно, чиито продукти се предлагат на българския пазар посредством нейната клонова мрежа.
През 2007 г. ОББ подписва рамково споразумение за сътрудничество с Министерството на икономиката и енергетиката, свързано с реализацията на инвестиционни проекти по оперативната програма на ЕС – „Развитие на конкурентоспособността на българската икономика 2007 – 2013 г.“
От месец януари 2007 г. ОББ започва да предлага спестовен продукт „Отворен депозит“. Чрез него клиентите могат да теглят и внасят пари по свой избор без ограничение като време и брой, а също така да получават и изпращат международни и вътрешни преводи.
От 11 май 2009 г. е обявен и официалният старт на услугата Visa cash back в България, като „Пикадили“ е първата търговска верига, която започва да я предлага.
От началото на 2010 г. към телефона 0700 117 17 се включва и Електронно банкиране. В резултат на тази промяна е създадена организация на телефон 0700 117 17, чрез която да се обслужват клиентите 24 часа, 7 дни в седмицата.
ОББ е една от петте български банки, отпуснали кредити по JEREMIE. Заедно с други банки подписват гаранционни споразумения с Европейския инвестиционен фонд (ЕИФ) в средата на юли 2011 г.
През 2012 г. картодържателите на банката вече могат да се регистрират за услугата UBB 3-D.
Secure на VISA и MasterCard, осигуряваща сигурни плащания в интернет и защита от измами.
През същата година стартира програмата UWin, която дава възможност на клиентите да се възползват от доброто партньорство на банката с основни търговци.
През 2013 г. броят на клиентите, регистрирани за услугата Електронно банкиране, достигна 169 166. През канала за електронно банкиране през 2013 г. са извършени 60% от плащанията. Услугата за плащане на битови сметки поддържа стабилно развитие и в края на 2013 г. се използва активно от 89 992 клиенти.
През 2014 г. Международната финансова корпорация (IFC, част от групата на Световната банка) предостави 10 млн. долара кредитна линия на ОББ за финансиране на малки и средни предприятия в областта на международната търговия. Кредитната линия е първият съвместен проект между ОББ и IFC, като целта е да се насърчи дейността на експортно-импортно ориентираните предприятия в България, предвид ключовата им роля за българската икономика.
През септември 2016 г. ОББ представя за първи път своята колекция от картини на известни български художници и антикварни предмети от банковото дело на миналия век. Експозицията се казва НЕ/ПОЗНАТИ от Златния фонд на Колекцията на ОББ и е цялостен проект за пътуващи изложби в 16 български града, който е планиран да бъде осъществен до края на октомври 2017 г.
СИБАНК е учредена през 1995 г. и действа като лицензиран инвестиционен посредник и извършва всички дейности, посочени в Закона за кредитните институции.
От 2007 г. СИБАНК е част от KВС Груп. КВС е интегрирана банково-застрахователна група с разнообразие от канали, която е насочена главно към клиенти физически лица, МСП и местни средноголеми корпоративни клиенти. Групата се фокусира върху своите основни пазари в Белгия, България, Чехия, Унгария, Ирландия и Словакия. Групата има присъствие и в други, подбрани страни и региони по света. Централата на КВС се намира в Брюксел (Белгия). Групата има над 38 000 служителя и е регистрирана на брюкселската фондова борса Euronext (борсов символ „KBC“).
През януари 2005 г. ОББ създава собственото дружество ОББ Асет Мениджмънт. Към момента дружеството организира и управлява пет колективни инвестиционни схеми в лева и една колективна инвестиционна схема в евро: ДФ „ОББ Премиум Акции“ – високодоходен договорен фонд; ДФ „ОББ Патримониум Земя“ – високодоходен договорен фонд; ДФ „ОББ Балансиран фонд“ АД – балансиран договорен фонд; ДФ „ОББ Платинум Облигации“ – консервативен договорен фонд; ДФ „ОББ Глобал Фарм Инвест“ – високодоходен договорен фонд; ДФ „ОББ Платинум Евро Облигации“ – консервативен договорен фонд, деноминиран в евро.
Фондовете, управлявани от ОББ Асет Мениджмънт АД, са колективни инвестиционни схеми, които предлагат иновативни и атрактивни възможности за ръст на инвестициите на българския капиталов пазар.
През 2009 г. ОББ изгражда собствената компания – ОББ Факторинг, с предмет на дейност факторинг услуги, състоящи се в придобиване на търговски вземания, произтичащи от доставка на стоки или предоставяне на услуги, финансиране, събиране на вземания. Дружеството е еднолична собственост на банката и предлага вътрешен и международен факторинг. Финансирането на дружеството се осигурява в рамките на групата на Национална банка на Гърция, мажоритарен акционер в Обединена българска банка АД.
Дружеството ОББ Застрахователен брокер е регистрирано на 7 май 2007 г. Собственици са Обединена българска банка АД (с 80 %) и Ethniki – Гръцко акционерно дружество за общо застраховане, собственост на групата на НБГ (с 20 %). ОББ Застрахователен брокер предоставя висококачествени услуги на членовете на групата на НБГ в България (ОББ, Интерлийз, ОББ Мет Лайф и пр.) и на своите клиенти, за да защитава техните интереси и дейности, както и да осъществява взаимноизгодно сътрудничество с всички свои контрагенти.
ОББ MetLife – „ОББ-АЛИКО Животозастрахователно Дружество“ АД с търговска марка ОББ-МетЛайф е акционерно дружество, създадено през 2006 г. като дружество, фокусирано главно в областта на банковото застраховане. Основни акционери в компанията са Обединена българска банка, Ethniki Insurance (застрахователното дружество на НБГ Груп) и животозастрахователна компания АЛИКО, вече част от Метлайф (MetLife Inc.).
Интерлийз ЕАД е българска лизингова компания, член на групата на НБГ. Нейната цел е да стимулира конкурентоспособността на предприятията на националния пазар и в чужбина, като финансира закупуването на висококачествено производствено оборудване, транспортни средства, леки автомобили и офис оборудване.